CELEX: 32020R0003
Language: hu
Date: 2019-08-28 00:00:00
Title: A Bizottság (EU) 2020/3 felhatalmazáson alapuló rendelete (2019. augusztus 28.) a vénuszkagylók (Venus spp.) egyes olasz felségvizeken folytatott halászatára vonatkozó visszadobási terv létrehozásáról

6.1.2020   
               
               
                  HU
               
               
                  Az Európai Unió Hivatalos Lapja
               
               
                  L 2/1
               
            
         A BIZOTTSÁG (EU) 2020/3 FELHATALMAZÁSON ALAPULÓ RENDELETE
         (2019. augusztus 28.)
         a vénuszkagylók (Venus spp.) egyes olasz felségvizeken folytatott halászatára vonatkozó visszadobási terv létrehozásáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről szóló, 2013. december 11-i 1380/2013/EU európai parlamenti és tanácsi rendeletre (1) és különösen annak 15. cikke (6) bekezdésére,
         tekintettel a halászati erőforrások és a tengeri ökoszisztémák technikai intézkedések révén történő védelméről, az 1967/2006/EK és az 1224/2009/EK tanácsi rendelet, továbbá az 1380/2013/EU, az (EU) 2016/1139, az (EU) 2018/973, az (EU) 2019/472 és az (EU) 2019/1022 európai parlamenti és tanácsi rendelet módosításáról, valamint a 894/97/EK, a 850/98/EK, a 2549/2000/EK, a 254/2002/EK, a 812/2004/EK és a 2187/2005/EK tanácsi rendelet hatályon kívül helyezéséről szóló, 2019. június 20-i (EU) 2019/1241 európai parlamenti és tanácsi rendeletre (2) és különösen annak 15. cikke (2) bekezdésére,
         tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről, a 2847/93/EGK rendelet módosításáról és az 1626/94/EK rendelet hatályon kívül helyezéséről szóló, 2006. december 21-i 1967/2006/EK tanácsi rendeletre (3) és különösen annak 15a. cikkére,
         mivel:
         
                     (1)
                  
                  
                     Az 1380/2013/EU rendelet célja a visszadobás gyakorlatának az Unió halászati tevékenysége tekintetében történő fokozatos felszámolása a fogási korlátok, valamint – a Földközi-tengeren – a minimális méretekre vonatkozó előírások hatálya alá tartozó fajok állományait érintő fogások kirakodására irányuló kötelezettség bevezetése révén.
                  
               
                     (2)
                  
                  
                     Az 1380/2013/EU rendelet 15. cikke (1) bekezdésének d) pontja szerint a tengerfenéki halászat vonatkozásában a Földközi-tengeren a halászatot meghatározó fajokra legkésőbb 2017. január 1-jétől, az összes többi fajra pedig legkésőbb 2019. január 1-jétől érvényes a kirakodási kötelezettség.
                  
               
                     (3)
                  
                  
                     Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy a tagállamok által kidolgozott, az illetékes tanácsadó testületekkel egyeztetett közös ajánlások alapján, felhatalmazáson alapuló jogi aktus útján visszadobási terveket fogadjon el egy legfeljebb hároméves kezdeti időtartamra, amely egy további, összesen hároméves időtartammal meghosszabbítható. A visszadobási tervek magukban foglalhatnak az 1380/2013/EU rendelet 15. cikke (5) bekezdésének a)–e) pontjában foglalt előírásokat, beleértve a minimális állományvédelmi referenciaméretek meghatározását.
                  
               
                     (4)
                  
                  
                     Az 1967/2006/EK rendelet 15a. cikke és az (EU) 2019/1241 rendelet 15. cikkének (2) bekezdése felhatalmazza a Bizottságot arra, hogy a visszadobási tervek elfogadása céljából minimális állományvédelmi referenciaméretet állapítson meg a kirakodási kötelezettség hatálya alá tartozó fajokra vonatkozóan azzal a céllal, hogy biztosítható legyen a tengeri élőlények fiatal egyedeinek védelme. Az említett cikkek szerint a minimális állományvédelmi referenciaméretek adott esetben eltérhetnek a hivatkozott rendelet III. mellékletében meghatározott méretektől, valamint az (EU) 2019/1241 rendelet 32. cikkének hatálybalépését követően az (EU) 2019/1241 rendelet IX. mellékletében meghatározott méretektől is.
                  
               
                     (5)
                  
                  
                     Az (EU) 2016/2376 felhatalmazáson alapuló bizottsági rendelet (4) egy Olaszország által benyújtott ajánlás alapján a 2017. január 1. és 2019. december 31. közötti időszakra visszadobási tervet határozott meg a vénuszkagylók (Venus spp.) olasz felségvizeken folytatott halászatára vonatkozóan.
                  
               
                     (6)
                  
                  
                     Olaszország mint egyetlen olyan tagállam, amely a 9-es, 10-es, 17-es és 18-as jelű GFCM földrajzi alterületek olasz felségvizein közvetlen állománygazdálkodási érdekkel bír a vénuszkagylók (Venus spp.) halászatában, az 1380/2013/EU rendelet 18. cikkében meghatározott eljárásnak megfelelően a földközi-tengeri tanácsadó testülettel (MEDAC) folytatott konzultáció után egy, a vénuszkagylókra (Venus spp.) vonatkozó visszadobási tervről szóló új közös ajánlást nyújtott be a Bizottsághoz.
                  
               
                     (7)
                  
                  
                     Az Olaszország által benyújtott új közös ajánlást a Halászati Tudományos, Műszaki és Gazdasági Bizottság (HTMGB) 2019. július 1–5-i plenáris ülésén (5) tekintette át.
                  
               
                     (8)
                  
                  
                     Az új közös ajánlás magas túlélési arányon alapuló mentességet javasol a 9-es, 10-es, 17-es és 18-as jelű GFCM földrajzi alterületek olasz felségvizein hidraulikus kotróhálóval folytatott, vénuszkagylókra (Venus spp.) irányuló halászatban. A tagállam tudományos bizonyítékokat nyújtott be annak alátámasztására, hogy a vénuszkagylók (Venus spp.) esetében magas túlélési arány figyelhető meg a szóban forgó halászatban, valamint egy tudományos monitoringprogramot is benyújtott. A bizonyítékokat Olaszország átadta a HTMGB-nek, amely arra a következtetésre jutott, hogy a kagylók jelentős része valószínűleg túléli a tengerbe való visszadobást. A HTMGB azt is megállapította, hogy a javasolt tudományos monitoringprogram várhatóan megbízható adatokkal és információkkal fog szolgálni a visszadobási terv hatásainak értékeléséhez. Ezen értékelés fényében az említett kivételt indokolt e rendelet hatálya alá vonni 3 éves időtartamra.
                  
               
                     (9)
                  
                  
                     Az új közös ajánlás ezenkívül azt is javasolja, hogy a vénuszkagylók (Venus spp.) tekintetében továbbra is indokolt alkalmazni az (EU) 2016/2376 felhatalmazáson alapuló rendeletben az 1967/2006/EK tanácsi rendelet III. mellékletétől eltérve megállapított csökkentett minimális állományvédelmi referenciaméretet. A HTMGB megjegyezte, hogy a csökkentett minimális állományvédelmi referenciaméret továbbra is meghaladja az ivaréretté váló vénuszkagylókra vonatkozóan meghatározott méretet, és nincs arra utaló bizonyíték, hogy a minimális állományvédelmi referenciaméret csökkentése káros hatást gyakorolt volna az állományra. A HTMGB úgy ítélte meg, hogy a csökkentett minimális állományvédelmi referenciaméret fenntartására vonatkozó kérelem észszerűnek tűnik. A HTMGB ugyanakkor arra a következtetésre jutott, hogy a minimális méretnek a kiaknázási mértékeket és az állomány biomasszáját érintő múltbeli és jövőbeli várható hatásai nem mérhetők fel teljes egészében. Ezért további vizsgálatokra és az ilyen hatásokra vonatkozó adatokra van szükség. Az (EU) 2019/1241 rendelet, amelynek IX. melléklete a Földközi-tengerre vonatkozó regionális technikai intézkedéseket ír elő, 2019. augusztus 14-én lépett hatályba, és nem rendelkezik átmeneti intézkedésekről az ilyen regionális technikai intézkedéseket módosító felhatalmazáson alapuló jogi aktusok elfogadására vonatkozó eljárás tekintetében. A közös ajánlást Olaszország nyújtotta be, és a HTMGB azt még az (EU) 2019/1241 rendelet hatálybalépése előtt értékelte, ezért a közös ajánlás nem hivatkozott az (EU) 2019/1241 rendeletre. Mindazonáltal e kivételes körülményekre tekintettel a Bizottság úgy véli, hogy – a közös ajánlásban és a HTMGB értékelésében jelenleg szereplő információkból ítélve – a jelek szerint nincs olyan tényező, amely arra utalna, hogy a javasolt csökkentett minimális állományvédelmi referenciaméret nem felel meg az (EU) 2019/1241 rendelet 15. cikke szerinti technikai intézkedésekre vonatkozóan megállapított követelményeknek. A fenti következtetések fényében a kért eltérést csak egy évre indokolt engedélyezni.
                  
               
                     (10)
                  
                  
                     A közös ajánlásban előterjesztett intézkedések összhangban vannak az 1380/2013/EU rendelet 18. cikkének (3) bekezdésével.
                  
               
                     (11)
                  
                  
                     A kirakodási kötelezettség végrehajtásának megfelelő ellenőrzése érdekében az érintett tagállamnak össze kell állítania az e rendelet hatálya alá tartozó hajók jegyzékét.
                  
               
                     (12)
                  
                  
                     mivel az e rendelet szerinti intézkedések közvetlenül érintik az uniós hajók halászattal összefüggő gazdasági tevékenységét és a halászati idény tervezését, e rendeletnek a kihirdetése után azonnal hatályba kell lépnie.
                  
               
                     (13)
                  
                  
                     Indokolt előírni, hogy ez a rendelet 2020. január 1-jétől, három éves időtartamra legyen alkalmazandó. A vénuszkagylók (Venus spp.) esetében a 22 mm-es minimális állományvédelmi referenciaméret alkalmazását célszerű egy évre korlátozni,
                  
               ELFOGADTA EZT A RENDELETET:
         
            1. cikk
            Tárgy és hatály
            
               (1)   Ez a rendelet megállapítja az 1380/2013/EU rendelet 15. cikkének (1) bekezdésében meghatározott, a vénuszkagylók (Venus spp.) egyes olasz felségvizeken folytatott halászatára vonatkozó kirakodási kötelezettség végrehajtásának részleteit.
            
            
               (2)   Ez a rendelet az 1343/2011/EU európai parlamenti és tanácsi rendelet (6) I. mellékletében meghatározott, a Földközi-tengeri Általános Halászati Bizottság 9-es, 10-es, 17-es és 18-as jelű földrajzi alterületének olasz felségvizeire alkalmazandó.
            
         
         
            2. cikk
            
               A vénuszkagylókra (
               Venus
               spp.) vonatkozó, túlélési arányon alapuló mentesség
            
            
               (1)   Az 1380/2013/EU rendelet 15. cikke (4) bekezdésének b) pontjában említett, magas túlélési arányon alapuló mentesség a vénuszkagylóknak (Venus spp.) a minimális állományvédelmi referenciaméretnél kisebb, a 9-es, 10-es, 17-es és 18-as jelű GFCM földrajzi alterületek olasz felségvizein hidraulikus kotróhálóval ejtett fogásaira vonatkozik.
            
            
               (2)   Az (1) bekezdésben említett esetekben kifogott vénuszkagylókat (Venus spp.) haladéktalanul vissza kell dobni a tengerbe.
            
         
         
            3. cikk
            Minimális állományvédelmi referenciaméret
            
               (1)   Az (EU) 2019/1241 rendelet IX. mellékletében meghatározott minimális állományvédelmi referenciamérettől eltérve a 9-es, 10-es, 17-es és 18-as jelű GFCM földrajzi alterületek olasz felségvizein a vénuszkagylókra (Venus spp.) alkalmazandó minimális állományvédelmi referenciaméret 22 mm (teljes hossz).
            
            
               (2)   A vénuszkagylók (Venus spp.) méretének megállapítása az (EU) 2019/1241 rendelet IV. mellékletének megfelelően történik.
            
         
         
            4. cikk
            Hajójegyzék
            A tagállami hatóságok 2019. december 31-ig a biztonságos uniós ellenőrzési honlap használatával benyújtják a Bizottságnak valamennyi olyan hajó jegyzékét, amely engedéllyel rendelkezik a vénuszkagylóknak (Venus spp.) a 9-es, 10-es, 17-es és 18-as jelű GFCM földrajzi alterületek olasz felségvizein hidraulikus kotróhálóval folytatott halászatára. A tagállami hatóságok folyamatosan frissítik a jegyzéket.
         
         
            5. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2020. január 1-jétől 2022. december 31-ig kell alkalmazni.
            A 3. cikk azonban 2020. december 31-ig alkalmazandó.
         
         
            Ez a rendelet a Szerződéseknek megfelelően teljes egészében kötelező és közvetlenül alkalmazandó a tagállamokban.
            Kelt Brüsszelben, 2019. augusztus 28-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 354., 2013.12.28., 22. o.
         
         
            (2)  HL L 198., 2019.7.25., 105. o.
         
         
            (3)  HL L 409., 2006.12.30., 11. o.
         
         
            (4)  A Bizottság (EU) 2016/2376 felhatalmazáson alapuló rendelete (2016. október 13.) a Vénusz-kagyló (Venus spp.) Olaszország területi vizein folytatott halászatára vonatkozó visszadobási terv meghatározásáról (HL L 352., 2016.12.23., 48. o.).
         
            (5)  https://stecf.jrc.ec.europa.eu/plen1902
         
            (6)  Az Európai Parlament és a Tanács 1343/2011/EU rendelete (2011. december 13.) a GFCM (Földközi-tengeri Általános Halászati Bizottság) létrehozásáról szóló megállapodás hatálya alá tartozó területen folytatott halászattal kapcsolatos egyes rendelkezésekről és a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló 1967/2006/EK tanácsi rendelet módosításáról (HL L 347., 2011.12.30., 44. o.).